|  |
| --- |
| **בבית המשפט המחוזי בתל אביב- יפו תפ"ח 11-19-**  **בפני דן יחיד** |

**המאשימה: מדינת ישראל**

באמצעות פרקליטות מחוז ת"א (פלילי)

הנרייטה סולד 1, תל אביב-יפו 64294

טלפון: 03-6970222 פקס: 03-6919108

**- נ ג ד -**

**הנאשם: מיכאל מניחס**

יליד 1978, ת"ז ...

... חולון

**במעצר מיום 29.10.19**

**כתב אישום**

**חלק כללי**:

* 1. עובר לחודש יוני 2017, במועד שאינו ידוע במדויק למאשימה, קשרו אורן שץ (להלן: **"אורן"**) ואלכס בוכמן (להלן: **"אלכס"**) קשר להבאתן של נשים ממדינות חבר העמים לשעבר אל מדינת ישראל, על מנת שתספקנה שירותי מין תמורת תשלום. כמו כן, קשרו אורן ואלכס קשר להביא נשים לידי עיסוק בזנות, ולקבל חלק מדמי האתנן שניתנו לכל אחת מהנשים, בעד מעשי הזנות. אורן ואלכס קשרו בנוסף קשר להבאתן של נשים הנמצאות בישראל וביניהן נשים המועסקות בזנות, לידי אספקת שירותי מין במשרד בבעלותו של אורן ובניהולם של אורן ואלכס (להלן: **"המשרד"**)**,** וזאת על מנת לקבל חלק מדמי האתנן שניתנו לכל אחת מהנשים, בעד מעשי הזנות (להלן באישום זה: **"הקשר"**). אורן ואלכס פעלו בצוותא חדא במסגרת הקשר עד לחודש יוני 2019 (להלן: **"תקופת הקשר הראשונה"**).
  2. בתקופה הרלוונטית לכתב האישום התגורר פבל שילוב (להלן: "**פבל**") באוקראינה ועסק בגיוס נשים ממדינות חבר העמים לשעבר, בין נשים השוהות בישראל ובין נשים השוהות מחוצה לה, על מנת שתספקנה שירותי מין בישראל תמורת תשלום.
  3. במועד מסוים אשר אינו ידוע במדויק למאשימה, במהלך חודש יוני 2019, חבר פבל לאורן ואלכס ופעל איתם, ממקום מגוריו באוקראינה ממועד זה ואילך ועד למעצרם של השלושה במסגרת הקשר **(להלן: "תקופת הקשר השניה"; להלן שתי התקופות יחד: "תקופת הקשר")**.
  4. במסגרת הקשר ולשם קידומו, בין חודש יוני 2017 ועד למעצרם ביום 29.10.19 פעלו אורן, אלכס ופבל כל אחד בתקופה הרלוונטית לפעילותו כפי שפורט לעיל - לביצוע פעולות כמפורט להלן:
     1. ביום 8.6.17 או בסמוך לכך, הקימו אורן ואלכס באמצעות אחר, אתר אינטרנט ישראלי שכתובתו ibizaescort.info.www, בו פרסמו מודעות רבות ושונות למתן שירותי מין ובהן תמונות בעירום חלקי של הנשים אשר הועסקו על ידם במשרד הליווי (להלן: "**המודעות**"; להלן: "**האתר**"). בנוסף, פרסמו אורן ואלכס באתר, טופס מקוון הקורא לנשים המעוניינות בעבודה למתן שירותי מין בשכר גבוה, למלא את פרטיהן.
     2. בנוסף, במהלך תקופת הקשר, כדבר שבשגרה, פרסמו אורן ואלכס, באמצעות אחרים, מודעות למתן שירותי מין באתרי אינטרנט ייעודיים המציעים שירותי מין בלוויית תמונות של נשים בעירום מלא או חלקי.
     3. כמו כן, עסקו אורן ואלכס, בין באמצעות פבל ובין באמצעות אחרים, בהנעת נשים השוהות בישראל או מחוצה לה, לצורך עיסוק בזנות במשרד.
     4. במהלך תקופת הקשר הראשונה, פעלו אורן ואלכס באמצעות אחרים להגברת החשיפה של המודעות באתר או לצמצומה בהתאם לכמות שיחות הטלפון שהתקבלו, ובמהלך תקופת הקשר השניה עשו כן בצוותא חדא עם פבל.
     5. אורן ואלכס אף פרסמו, בצוותא חדא עם פבל, את המודעות ביישומון "טלגראם" בקבוצה בשם Ibiza­­­\_Club.
     6. פבל פרסם באתר אינטרנט "www.Deluxwork.com" וברשתות החברתיות "facebook" ו- "Instagram", מודעות בשפה הרוסית שתכליתן הצעת עבודה במשרדי ליווי וזאת לשם הנעת נשים השוהות בישראל או מחוצה לה, לצורך עיסוק בזנות. במסגרת פעילותו, נהג פבל להתייצג בכזב מול הנשים בשם "דימה" וזאת על מנת לטשטש את זהותו במסגרת פעילותו מולן.
     7. במסגרת הקשר ולשם קידומו, במהלך תקופת הקשר השניה, לאחר שנשים שנחשפו לפרסומים המפורטים בס"ק ד'-ה', יצרו קשר עם פבל בעצמו או עם מי מטעמו, העביר פבל את פרטיהן של הנשים הללו, לאורן ואלכס, לעיתים בצירוף תמונותיהן בעירום חלקי או מלא, על מנת שהאחרונים יפעלו בישראל מול הנשים להעסקתן במשרד.
     8. במסגרת הקשר ולשם קידומו, לאחר שנוצר קשר בין אלכס לנשים השוהות בישראל או מחוצה לה, דרש מהן אלכס לשלוח לו תמונות שלהן בעירום מלא וחלקי, על מנת שאורן, אלכס ופבל יוכלו לבחון את התאמתן להעסקה בזנות במשרד.
     9. בהמשך לכך, פנו אורן ואלכס לנשים אותן מצאו כמתאימות לעסוק בזנות במסגרת משרד הליווי, וניסו לשכנע אותן להיות מועסקות על ידם, תוך יצירת מצג בפניהן, לפיו במשרדם מתקבלות הזמנות רבות ותנאי ההעסקה הינם מיטיבים.
     10. במסגרת הקשר ולשם קידומו, עובר להעסקתן של הנשים במשרד יצרו אורן ואלכס קשר עם פבל לבובסקי (להלן: "**מתווך הדירות**"), מתווך דירות בעיר בת ים והסביבה, על מנת שיאתר עבור הנשים דירת מגורים. בסמוך להגעת הנשים ארצה, הפנו אורן, אלכס ופבל את הנשים למתווך לצורך הסדרת מגוריהן.
     11. בנוסף, כאשר נשים נזקקו להאריך שהותן בישראל, הפנה אלכס, על דעתו של אורן, את הנשים לעורך דין לצורך טיפול באשרת שהייתן, וזאת לאחר שהודיע לו על כך.
     12. עקב מעשיהם המתוארים לעיל של אורן, אלכס ופבל, בחלק מהמקרים, נשים שזהותן אינה ידועה למאשימה, אשר שהו במהלך תקופת הקשר בישראל ומחוצה לה, הועסקו על ידי אורן, אלכס ופבל במתן שירותי מין במשרד. חלקן אף עזבו את ארצן לצורך כך.
  5. במסגרת הקשר ולשם קידומו, ועל פי הנחיותיו של אורן, הציג אלכס את תנאי אספקת שירותי המין בפני הנשים אותן העסיקו אורן ואלכס, ובין היתר את התנאים הבאים (להלן ביחד: "**תנאי אספקת שירותי המין**"):
     + 1. כל אחת מהנשים תספק שירותי מין במקום אליו הוזמנה תמורת סכום הנע בין 800 ל-1500 ₪ לשעה. גובה התשלום הנדרש מהלקוח נתון לשיקול דעתו של המשרד, ובמקרים של הזמנה למקום מרוחק ייגבה סכום גבוה יותר.
       2. הנשים נדרשו לקבל תשלום ישירות מהלקוח, עובר לאספקת שירותי המין, ולדווח לנהג שהסיע אותן על קבלת התשלום.
       3. על כל שינוי בתנאים שסוכמו מול הלקוח היה על הנשים לפנות לפקידים, לרבות הארכת משך הזמן בו מסופקים שירותי המין והחלטה על דמי האתנן שייגבו בנוסף, וזאת בהתאם להנחיות שקבע אורן.
       4. דמי האתנן שיתקבלו מאספקת שירותי המין יחולקו כך שהנהג יקבל סכום של 100 ₪ (או למעלה מכך עבור הזמנות למקומות מרוחקים), ויתרת כספי האתנן יחולקו כך שמחציתן לאשה ומחציתן למשרד. הסכום הנותר עבור המשרד, יחולק כך שהפקיד במשמרת יקבל סך של 20% משווי ההזמנה, והיתרה לאורן.
       5. המעקב אחר ההזמנות ודמי האתנן דווחו באופן שוטף לאורן באמצעות הפקידים במהלך המשמרת. דמי האתנן נמסרו על ידי הנשים לנהגים והועברו על ידם לנאשם או לאלכס, ואלכס מסר אותם לאורן.
       6. פעילות המשרד התקיימה החל מהשעה 15:00 ועד שעות הבוקר שלמחרת, בכל ימות השבוע, כאשר הנשים נאלצו לספק שירותי מין במשך שעות ארוכות, וזאת בבית הלקוח או בחדרי מלון ברחבי הארץ.

**אישום ראשון**

1. **העובדות (ימ"ר מוסר תל אביב פל"א 290671/2019):**

החלק הכללי לכתב האישום מהווה חלק בלתי נפרד מאישום זה.

בין הנאשם לבין אלכס, קיימת היכרות מוקדמת רבת שנים.

בהמשך למתואר בחלק הכללי, הועסק הנאשם על ידי אורן, במסגרת פעילות המשרד במשך תקופה של כ-18 חודשים עובר ליום מעצרו ב-29.10.19. במסגרת העסקתו, נטל הנאשם חלק מרכזי בתפעול פעילות המשרד, לרבות בקשר מול הנשים אשר הובאו לעיסוק בזנות במסגרתו, ובביצוע משימות הקשורות לפעילות השוטפת של המשרד ונהנה מאמונם המיוחד של אורן ואלכס.

אורן ואלכס ניהלו את פעילות המשרד, בעצמם או באמצעות הנאשם, תוך שימוש ב-15 מכשירי טלפון סלולריים ייעודיים שמספריהם פורסמו במודעות. בין היתר, ענו הנאשם ואלכס לשיחות הטלפון שהתקבלו מלקוחות, תיאמו הזמנות מול לקוחות, נשים ונהגים וניהלו מעקב אחר דמי האתנן שהתקבלו ומיקומם בכל רגע נתון.

בין התאריכים 8.10.19 ועד ליום 25.10.19, בעקבות יציאתו של אלכס לחופשה מהמשרד, נכנס הנאשם בנעליו של אלכס, ופעל בהעדרו להנעת נשים השוהות בישראל או מחוצה לה, לצורך עיסוק בזנות ובין היתר, ביצע שיחות עם נשים השוהות בחו"ל או בישראל לשם כך ובשתי הזדמנויות אף הפנה אותן למתווך הדירות לצורך הסדרת מגורים. כמו כן, עמד הנאשם בקשר רציף עם אורן ופבל בתקופה זו, בכל הנוגע לפעילותם השוטפת במסגרת הקשר.

בהמשך למתואר לעיל, בין היתר ביצע הנאשם את הפעולות הבאות:

1. החל מיום 02.10.19 או בסמוך לכך, ועד ליום 09.10.19 ניסה הנאשם בצוותא חדא עם אורן, אלכס ופבל, להביא את א.א., אשר הועסקה במשרד ליווי בישראל, לעיסוק במתן שירותי מין במשרד. במסגרת ניסיונו הנ"ל, העביר הנאשם ביום 9.10.19 לא.א. את מספר הטלפון של המתווך על מנת שזה יסייע לה בהסדרת מגוריה. כן, ניסה הנאשם לשכנע את א.א. להתחיל עבודתה במשרד עוד באותו היום.
2. בתאריך 7.10.19, גרמו אורן, אלכס ופבל ל-ב.ב., אשר פרטיה אינם ידועים במדויק למאשימה, לעזוב את ארצה ולהגיע לישראל על מנת לעסוק בזנות. לאחר הגעתה לישראל במועד הנ"ל, הביא הנאשם בצוותא חדא עם אורן, אלכס ופבל, את ב.ב. לעיסוק בזנות במשרד, על ידי כך שסייע לה באיתור מקום מגורים.
3. במהלך התאריכים 14.10.2019 - 15.10.19, שוחח הנאשם עם אישה המכונה כריסטינה, שפרטיה אינם ידועים במדויק למאשימה (להלן: "**כריסטינה**"), ששהתה אותה עת מחוץ לישראל, וזאת במטרה לגרום לה לעזוב ארצה ולהגיע לישראל, לצורך העסקתה בזנות במסגרת המשרד. לאחר שכריסטינה שלחה לנאשם תמונותיה, על פי בקשתו, הדריך אותה הנאשם כיצד עליה לעבור את הגבול ולהיכנס לישראל, תוך שהנחה אותה כיצד עליה להתלבש, ומה עליה לומר במעבר הגבולות.

במסגרת פעילותו כמפורט לעיל, סייע הנאשם לאורן, אלכס ופבל להפיק הכנסה בסך שאינו פחות מ- 7,776,000 ₪.

במעשיו אלה, ניסה הנאשם לגרום לאדם לעזיבת המדינה לשם זנות או עבדות, הביא הנאשם אדם לידי עיסוק בזנות, סרסר בנשים ופרסם שירותי זנות של בגיר בצוותא חדא עם אורן, אלכס ופבל.

1. **הוראות החיקוק לפיהן מואשם הנאשם**:
   1. **ניסיון לגרימה לעזיבת המדינה לשם זנות או עבדות** –עבירה לפי סעיף 376ב יחד עם סעיף 25 לחוק העונשין.
   2. **הבאת אדם לעיסוק בזנות –** עבירה לפי סעיף 202 לחוק.
   3. **ניסיון להבאת אדם לעיסוק בזנות (ריבוי מקרים) –** עבירה לפי סעיף 202 יחד עם סעיף 25 לחוק העונשין.
   4. **סרסרות (ריבוי מקרים)**– עבירה לפי סעיף 199(א) לחוק.
   5. **פרסום שירותי זנות של בגיר** – עבירה לפי סעיף 205ג(א) לחוק.

**אישום שני**

1. **העובדות (ימ"ר מוסר תל אביב פל"א 290671/2019)**:
   1. עובדות החלק הכללי והאישום הראשון הן חלק בלתי נפרד מאישום זה.
   2. ג.ג. ילידת 1994, היא נתינת רוסיה (להלן באישום זה: "**ג.ג**.").
   3. ביום 24.3.19 עזבה ג.ג. את רוסיה והגיעה לישראל, זאת לאחר שאורן ואלכס גרמו לעזיבתה את ארצה לצורך העסקתה באספקת שירותי מין במשרד.
   4. החל מיום 1.4.19 החלה ג.ג. את עבודתה במשרד, ובסמוך לכך פרסמו אורן ואלכס מודעות למתן שירותי מין עם תמונותיה של ג.ג..
   5. החל מהמועד הנ"ל ועד ליום 06.10.19 או בסמוך לכך, העסיקו אורן ואלכס בצוותא חדא עם הנאשם את ג.ג. באספקת שירותי מין, זאת במסגרת הקשר המתואר בחלק הכללי ובאופן המפורט בסעיף 5 לחלק הכללי (להלן באישום זה: "**התקופה**").
   6. במעשיו המפורטים לעיל, סר
   7. סר הנאשם בג.ג. בצוותא חדא עם אורן ואלכס.
2. **הוראת החיקוק לפיה מואשם הנאשם**:

**סרסרות (ריבוי מקרים)**– עבירה לפי סעיף 199(א) לחוק העונשין.

**אישום שלישי**

1. **העובדות (ימ"ר מוסר תל אביב פל"א 290671/2019)**:

עובדות החלק הכללי והאישום הראשון הן חלק בלתי נפרד מאישום זה.

ד.ד ילידת 1998, היא נתינת רוסיה (להלן באישום זה: "**ד.ד**").

ביום 15.8.19 עזבה ד.ד. את רוסיה והגיעה לישראל, זאת לאחר שאורן ואלכס גרמו לעזיבתה את ארצה לצורך העסקתה באספקת שירותי מין במשרד.

במועד הנ"ל היה אלכס בדרכו לעבר נמל התעופה, וזאת במטרה להסיע את ד.ד מנמל התעופה לדירת מגורים בעיר בת ים, אשר תואמה עבורה באמצעות המתווך מבעוד מועד, עובר להגעתה לישראל.

במהלך נסיעתו של אלכס לעבר נמל התעופה, שוחח אלכס עם הנאשם ועדכן אותו במעשיו. במהלך השיחה בין השניים, התריע הנאשם בפני אלכס כי הוא מסתכן. בהמשך למתואר, התקשר אלכס לאורן ושיתף אותו בחששו להיתפס על ידי המשטרה. לאחר חצייתו של אלכס את עמדת הבידוק הביטחוני בנמל התעופה, נמלך אלכס בדעתו וחזר על עקבותיו.

בהמשך הערב, בשעה 21:00 או בסמוך לכך, לאחר שפגשה את אלכס בדירה, החלה ד.ד. את עבודתה במשרד. החל מהמועד הנ"ל, ועד ליום 30.8.19 או בסמוך לכך, העסיקו אורן ואלכס, בצוותא חדא עם הנאשם, את ד.ד באספקת שירותי מין, זאת במסגרת הקשר המתואר בחלק הכללי ובאישום הראשון, באופן המפורט בסעיף 5 לחלק הכללי.

במעשיו המפורטים לעיל, סרסר הנאשם בד.ד. בצוותא חדא עם אורן ואלכס.

1. **הוראת החיקוק לפיה מואשם הנאשם**:

**סרסרות (ריבוי מקרים)** – עבירה לפי סעיף 199(א) לחוק העונשין.

**אישום רביעי**

1. **העובדות (ימ"ר מוסר תל אביב פל"א 290671/2019):**
   1. עובדות החלק הכללי והאישום הראשון הן חלק בלתי נפרד מאישום זה.
   2. ה.ה., ילידת 1986, היא נתינת אוקראינה (להלן באישום זה: "**ה.ה.**"), אשר הגיעה לישראל בחודש מאי 2019 והועסקה בניקיון, עקב מצבה הכלכלי הקשה.
   3. במסגרת הקשר המתואר בחלק הכללי, פעלו אורן, אלכס ופבל להבאתה של ה.ה. לעיסוק בזנות במשרד.
   4. החל מיום 25.9.19 ועד ליום 28.10.19, העסיקו אורן ואלכס, בצוותא חדא עם הנאשם, את ה.ה. באספקת שירותי מין, זאת במסגרת הקשר המתואר בחלק הכללי ובאישום הראשון ובאופן המפורט בסעיף 5 לחלק הכללי.
   5. במעשיו המפורטים לעיל, סרסר הנאשם ב-ה.ה. בצוותא חדא עם אורן ואלכס.
2. **הוראת החיקוק לפיה מואשם הנאשם**:

**סרסרות (ריבוי מקרים)**– עבירה לפי סעיף 199(א) לחוק העונשין.

**אישום חמישי**

1. **העובדות (ימ"ר מוסר תל אביב פל"א 290671/2019):**
   1. עובדות החלק הכללי והאישום הראשון הן חלק בלתי נפרד מאישום זה.
   2. ו.ו., ילידת 1997, היא נתינת רוסיה (להלן באישום זה: "**ו.ו.**"), אשר הגיעה לישראל ביום 01.10.19 והועסקה בזנות במשרד ליווי. בהמשך לכך, פעלו אורן ואלכס להבאתה של ו.ו. לידי עיסוק בזנות במשרד.
   3. החל מיום 26.10.19 ועד ליום 28.10.19, העסיקו אורן ואלכס בצוותא חדא עם הנאשם את ו.ו. באספקת שירותי מין, זאת במסגרת הקשר המתואר בחלק הכללי ובאישום הראשון ובאופן המפורט בסעיף 5 לחלק הכללי.
   4. במעשיו המפורטים לעיל, סרסר הנאשם ב-ו.ו. בצוותא חדא עם אורן ואלכס.
2. **הוראת החיקוק לפיה מואשם הנאשם**:

**סרסרות (ריבוי מקרים)**– עבירה לפי סעיף 199(א) לחוק העונשין.

**אישום שישי**

1. **העובדות (ימ"ר מוסר תל אביב פל"א 290671/2019):**
   1. עובדות החלק הכללי והאישום הראשון הן חלק בלתי נפרד מאישום זה.
   2. ז.ז. ילידת 1995, היא נתינת אוקראינה (להלן באישום זה: "**ז.ז.**").
   3. ביום 03.07.19 עזבה ז.ז. את רוסיה והגיעה לישראל. בסמוך לאחר מכן, פעלו אורן ואלכס להבאתה של ז.ז. לידי עיסוק בזנות במשרד.
   4. החל מיום 05.07.19, במשך כשלושה שבועות, העסיקו אורן ואלכס, בצוותא חדא עם הנאשם, את ז.ז. באספקת שירותי מין, זאת במסגרת הקשר המתואר בחלק הכללי ובאישום הראשון ובאופן המפורט בסעיף 5 לחלק הכללי.
   5. במעשיו המפורטים לעיל, סרסר הנאשם ב-ז.ז. בצוותא חדא עם אורן ואלכס.
2. **הוראת החיקוק לפיה מואשם הנאשם**:

**סרסרות (ריבוי מקרים)** – עבירה לפי סעיף 199(א) לחוק העונשין.

**אישום שביעי**

* + 1. **העובדות (ימ"ר מוסר תל אביב פל"א 290671/2019)**:

1. עובדות החלק הכללי והאישום הראשון הן חלק בלתי נפרד מאישום זה.
2. ח.ח., ילידת 1994, היא נתינת רוסיה (להלן באישום זה: "**ח.ח.**"), אשר הגיעה לישראל ביום 14.5.19 או בסמוך לכך והועסקה בזנות במשרד ליווי. במועד שאינו ידוע במדויק למאשימה, לאחר יום 15.7.19, או בסמוך לכך, פעלו אורן ואלכס להבאתה של ח.ח. לידי עיסוק בזנות במשרד.
3. החל מהמועד הנ"ל ועד למועד שאינו ידוע למאשימה בשלהי חודש אוקטובר 2019, העסיקו אורן ואלכס, בצוותא חדא עם הנאשם, את ח.ח. באספקת שירותי מין, זאת במסגרת הקשר המתואר בחלק הכללי ובאישום הראשון ובאופן המפורט בסעיף 5 לחלק הכללי.
4. במעשיו המפורטים לעיל, סרסר הנאשם ב-ח.ח. בצוותא חדא עם אורן ואלכס.
5. **הוראת החיקוק לפיה מואשם הנאשם**:

**סרסרות (ריבוי מקרים)** – עבירה לפי סעיף 199(א) לחוק העונשין.

**אישום שמיני**

1. **העובדות (ימ"ר מוסר תל אביב פל"א 290671/2019):**
   1. עובדות האישום הראשון הן חלק בלתי נפרד מאישום זה.
   2. ט.ט., ילידת 1990, היא נתינת רוסיה (להלן באישום זה: "**ט.ט.**"), אשר הגיעה לישראל ביום 05.09.19 והועסקה בזנות במשרד ליווי יחד עם א.א., אשר פרטיה אינם ידועים למאשימה.
   3. עובר ליום 17.10.19, בעקבות רצונה של ט.ט. לעבור למשרד ליווי אחר, פעלו אורן ואלכס להבאתה של ט.ט. לידי עיסוק בזנות במשרד.
   4. ביום 17.10.19, פנתה ט.ט. אל אלכס, ונענתה על ידי הנאשם. במהלך השיחה, דרש הנאשם מ-ט.ט. לשלוח לו תמונות שלה, והיא שלחה לו תמונות שלה בעירום חלקי.
   5. אז, שכנע הנאשם את ט.ט. להיות מועסקת בזנות במסגרת המשרד תוך שציין בפניה כי הרווחים במשרד הינם גבוהים יותר מהרווחים במשרדי ליווי אחרים, ומסר לה את תנאי אספקת שירותי המין במשרד, כמפורט בסעיף 5 לחלק הכללי.
   6. בהמשך, פרסמו אורן ואלכס בצוותא חדא עם הנאשם את תמונותיה של ט.ט. במודעות למתן שירותי מין והעסיקו את ט.ט. במשרד החל מיום 17.10.19 ועד ליום 28.10.19, באופן ובתנאים המפורטים בסעיף 5 לחלק הכללי.
   7. במעשיהם אלו הביא הנאשם את ט.ט. לעיסוק בזנות, סרסר בה בצוותא חדא עם אורן ואלכס וכן פרסם שירותי זנות של בגיר.
2. **הוראות החיקוק לפיהן מואשם הנאשם**:
   1. **הבאת אדם לעיסוק בזנות**– עבירה לפי סעיף 202 לחוק העונשין.
   2. **סרסרות (ריבוי מקרים)** – עבירה לפי סעיף 199(א) לחוק העונשין.
   3. **פרסום שירותי זנות של בגיר** – עבירה לפי סעיף 205ג(א) לחוק העונשין.

**אישום תשיעי**

* + 1. **העובדות (ימ"ר מוסר תל אביב פל"א 290671/2019)**:

1. עובדות האישום הראשון הן חלק בלתי נפרד מאישום זה.
2. י.י., ילידת 1987, היא נתינת רוסיה (להלן באישום זה: "**י.י."**), אשר הגיעה לישראל בשלהי חודש פברואר 2019, או בסמוך לכך, והועסקה במשרד ליווי.
3. בחודש מאי 2019 או בסמוך לכך, במועד שאינו ידוע במדויק למאשימה, בעקבות רצונה של י.י. לעבור למשרד ליווי אחר, פעלו אלכס ואורן, להבאתה של י.י. לידי עיסוק בזנות במשרד.
4. החל מיום 19.5.19, ועד למעצרם של הנאשם, אורן ואלכס, ביום 29.10.19, העסיקו הנאשם יחד עם אורן ואלכס, את י.י באספקת שירותי מין, זאת במסגרת הקשר המתואר בחלק הכללי ובאישום הראשון ובאופן המפורט בסעיף 5 לחלק הכללי.
5. במעשיו המפורטים לעיל, סרסר הנאשם בי.י. בצוותא חדא עם אורן ואלכס.
6. **הוראת החיקוק לפיה מואשם הנאשם**:

**סרסרות (ריבוי מקרים)** – עבירה לפי סעיף 199(א) לחוק העונשין.

**רוית שפיר, עו"ד לילך שטיבל, עו"ד**

**סגנית בפרקליטות מחוז תל אביב (פלילי) סגנית בכירה בפרקליטות מחוז תל-אביב (פלילי)**

תל-אביב ‏‏כ"ד חשון תש"פ

‏22 נובמבר 2019

פל"א 290671/2019

**עדי התביעה**:

1. ...

רשימת עדי התביעה אינה סופית.

**בקשה לחילוט רכוש**

**לפי ס' 39(א), יחד עם ס' 32(א) לפקודת סדר הדין הפלילי (מעצר וחיפוש) [נוסח חדש], תשכ"ט-1969 (להלן: "הפקודה")**

אם יורשע הנאשם, יתבקש בית המשפט הנכבד לצוות על חילוט הרכוש הבא לטובת אוצר המדינה:

סך של 880 ₪ שנתפסו בחזקתו של הנאשם.

**הודעה לנאשמים**

**הנאשמים יכולים לבקש שימונה להם סנגור ציבורי אם מתקיים בהם אחד מהתנאים לזכאות נאשם לייצוג המנויים בסעיף 18(א) לחוק הסנגוריה הציבורית, תשנ"ו – 1995.**

**הודעה לבית-המשפט**

**בהתאם להוראת סעיף 15א'(א) לחוק סדר הדין הפלילי [נוסח משולב] התשמ"ב - 1982 המאשימה מודיעה בזאת, כי קיימת אפשרות לפיה יתבקש בית המשפט להטיל על הנאשמים עונש מאסר בפועל, אם יורשעו בתיק זה.**